《樵夫行》
宋代·徐侨

晨征已输行者早，纷来敛避樵夫道。
樵夫辛苦刈樵归，昏莫结束更起炊。
夜半出门星月暗，崎岖露草寒濡衣。
入市博得升合粮，归来分与妻儿尝。
依前剥剥上山去，不住朝朝莫莫忙。
樵夫樵夫休懊恼，世路艰难勤亦好。
蝗虫四起米价高，怜汝饥劳我未饱。
我苦闲愁雪满颠，烹葵煮藜过年年。
夜枕欹倾半眠醒，或起浩叹窥星天。
逢人说事只忧国，长哀无告穷已极。
天下奸弊纷如麻，虎狼搏攫殚麋麚。
愁眠忍饿不敢出，羸瘠膏髓堪推挝。
冤气干天天垂灾，连年禾稼同枯荄。
斯人每恨不速死，樵夫纵苦未及此。
安得人仁公且刚，一扫蠆螫完民疮。
感动和气时覆斗，樵夫饱食我醉酒。
待与樵夫齐高歌，昔谈王道今如何。

作者简介：（1160—1237）婺州义乌人，字崇甫。早从学于叶邽。孝宗淳熙十四年进士。调上饶主簿，始登朱熹之门，熹称其明白刚直，命以“毅”名斋。入为秘书省正字、校书郎兼吴、益王府教授。直宝谟阁、江东提点刑狱，以忤史弥远劾罢。理宗端平初被召，迁秘书少监、太常少卿。入觐，手疏数千言，上劘主阙，下逮群臣，无所回隐。进工部侍郎。因疾乞休，以宝谟阁待制奉祠。卒谥文清。有《毅斋诗集》。